Dubrovnik, 28. veljače 2025.

Nn: „Petkom u pet“

Na: Održano predavanje Pogled kroz *Portret Marije Ghetaldi-Gondola* u svjetlu povijesnih i arhivskih istraživanja

Dubrovački muzeji u sklopu ciklusa predavanja „Petkom u pet“ u petak, 28. veljače 2025. u Kneževu dvoru organizirali su predavanje „Pogled kroz *Portret Marije Ghetaldi-Gondola* u svjetlu povijesnih i arhivskih istraživanja“ više kustosice Lucije Vuković.

*Portret Marije Ghetaldi-Gondola* Carmela Reggia, nastao oko 1812. godine, dio je stalnog postava u Glazbenoj dvorani Kulturno-povijesnog muzeja Dubrovačkih muzeja u Kneževu dvoru. Konzervatorsko-restauratorski radovi na slici otkrili su da se ispod Portreta Marije Ghetaldi-Gondola nalazi drugi ženski portret, što je bio tek početni impuls za raspletanje neobične priče o dvjema ženama i jednoj obitelji. Rijedak pronalazak uputio je na pripadnost zaokruženoj cjelini portreta s kraja 18. stoljeća iz Zbirke slikarstva Kulturno-povijesnog muzeja. Arhivskim i povijesnim istraživanjima, o kojima je na predavanju bilo riječi, popunjavale su se lakune te su se otkrivale manje poznate intrigantne crtice iz povijesti dubrovačkih vlastelinskih obitelji Ghetaldi i Gondola. Komparacijom s ostalim poznatim djelima, približen je portretni opus austrijskog slikara Franza Xavera Spana koji je autor portreta Sigismunda-Dominika (Šiška) Gondole, njegove supruge Frane te posvojenog nećaka Frana-Augustina Ghetaldi-Gondole. U predavanju je ponuđen mogući odgovor na otvoreno pitanje zašto se Marija Ghetaldi-Gondola, supruga Frana-Augustina, dala portretirati preko Spanovog prikaza Frane Gondole. Rezultate istraživanja Lucija Vuković ilustrirala je arhivskim izvorima te muzejskom i restauratorskom dokumentacijom koji na izložbi nisu mogli biti predstavljeni.

Predavanje je održano uz izložbu „Pogled kroz Portret Marije Ghetaldi-Gondola“ koja je ostvarena u suradnji s Hrvatskim restauratorskim zavodom. Autorica izložbe je viša kustosica Dubrovačkih muzeja Lucija Vuković, a stručni suradnici Ljubo Gamulin, Barbara Knežević-Kuzman i Nađa Lučić iz Hrvatskog restauratorskog zavoda. Izložba se može pogledati u Kneževu dvoru do 31. ožujka 2025.